Az 1. ábra a hitelezésnek a külső hitelezési megbízatás alatti alakulását és a saját kockázatú eszközök 2017 és 2019 közötti változását mutatja be (aláírt összegek, a törölt műveletek nélkül). Az időszak folyamán az e régiókba irányuló EBB-finanszírozás átlagosan 72 %-át nyújtották uniós garancia mellett.

Megjegyzés: Ugyanaz a projekt a külső hitelezési megbízatásban szereplő több célkitűzéshez is hozzájárulhat. Az éghajlat-politikára, a regionális integrációra és a hosszú távú gazdasági rezilienciára vonatkozó célkitűzések horizontális célkitűzések, amelyek az összes projektre vonatkoznak, és ezért átfedésben vannak a két másik célkitűzéssel. Az év során aláírt teljes összeg a helyi magánszektor fejlesztésére, valamint a szociális és gazdasági infrastruktúra fejlesztésére vonatkozóan aláírt összegek együtteséből adódik.

A külső hitelezési megbízatás keretében végrehajtott minden művelet a két „vertikális” célkitűzés megvalósításához – azaz a) a helyi magánszektor fejlesztéséhez vagy b) a szociális és gazdasági infrastruktúra fejlesztéséhez – járul hozzá. Ezenfelül ugyanaz a művelet hozzájárulhat a „horizontális” éghajlat-politikai, regionális integrációs és a menekültek, a migránsok, a fogadó- és tranzitközösségek, valamint a származási országokbeli közösségek hosszú távú gazdasági rezilienciájára irányuló célkitűzésekhez is.

Az éghajlat-politikai célkitűzéshez való legnagyobb hozzájárulások az alacsonyabb szén-dioxid-kibocsátású közlekedésre és a megújuló energiára irányuló beruházásokból származott. Az éghajlatváltozáshoz való alkalmazkodás a külső hitelezési megbízatás hatálya alá tartozó régiókban az EBB által az éghajlattal kapcsolatban nyújtott finanszírozás kevesebb mint 8 %-át tette ki. 2019-ben az EBB új energiahitelezési politikát fogadott el. Ennek következményeként az EU-n kívül az EBB támogatni fogja az alacsony szén-dioxid-kibocsátású, hatékony és megbízható energiarendszerek fejlesztését, amelyek javítják a korszerű és megfizethető energiához való hozzáférést. Ezen túlmenően és az ENSZ fenntartható fejlődési céljaival összhangban, amelyek célja, hogy 2030-ra megkétszerezzék az energiahatékonyság javításának globális mértékét, az EBB az EU-n kívül ugyanazt az elvet fogja alkalmazni, mint az EU-n belül. Az inkluzív és fenntartható növekedés melletti elkötelezettségének részeként az EBB továbbra is támogatni fogja az olyan energetikai projekteket, amelyek hozzájárulnak az ENSZ 2030-ig tartó időszakra vonatkozó fenntartható fejlődési menetrendjének céljaihoz.

Az egyéb jelentős érintett ágazatok közé az energia és a vízellátás, a szennyvízelvezetés és a szilárd hulladék sorolható. Az energiaprojektek az ágazat fenntarthatóságának javítására összpontosítottak, főként kisebb léptékű megújulóenergia-projektek révén (pl. kerethitelek és 6 alapban való részvétel révén). A vízgazdálkodást és a hulladékgazdálkodást illetően a projektek a Nyugat-Balkán és a déli szomszédság szennyvízkezelésének javítására koncentráltak. Emellett a finanszírozott projektek között egy olyan projekt is szerepel, amelynek célja a szilárd hulladék kezelésének javítása Moldovában.

2019-ben az EBB 1,8 milliárd EUR összegű, a helyi magánszektor fejlesztését támogató műveletről írt alá megállapodást a külső hitelezési megbízatás hatálya alá tartozó régiókban, ebből 1,6 milliárd EUR összegről a külső hitelezési megbízatás keretében. A fő hiteleszköz a kkv-knak és a közepes piaci tőkeértékű vállalatoknak történő továbbhitelezéshez nyújtott hitelkeret volt: helyi pénzügyi közvetítőkkel 1,51 milliárd EUR értékű szerződést írtak alá kilenc hitelkeretre annak érdekében, hogy lehetővé tegyék számukra e piaci szegmens finanszírozási igényeinek további kielégítését. 2019-ben 5 új mikrofinanszírozási projekt és 4, vállalatoknak nyújtott közvetlen hitel is támogatásban részesült.





2. táblázat: Évente aláírt összegek nettó értéke és az aláírt összegek összesített nettó értéke a 2014–2020-as időszakra vonatkozó uniós megbízatás összeghatáraihoz képest (az (EU) 2018/412 határozattal módosított 466/2014/EU határozat)

* Az ERI magánszektorbeli hitelezési megbízatás a Nyugat-Balkánra és a mediterrán térségre vonatkozik.

A külső hitelezési megbízatás keretében a 2014–2019-es időszakban aláírt műveletek összesített, törlések nélküli értéke 2019 végén mintegy 22,4 milliárd EUR összeget ért el. A külső hitelezési megbízatás összesített felhasználási aránya a nettó aláírt összegeket tekintve a teljes felső összeghatár 69 %-ának felelt meg.

Az uniós garancia legalacsonyabb felhasználási aránya az előcsatlakozási támogatásban részesülő országok régiójában figyelhető meg. Ez főként a törökországi EBB-műveletek méretének a 2016 óta fellépett politikai és gazdasági fejleményekre tekintettel történt csökkentésével magyarázható. Az átlagosnál alacsonyabb felhasználási arány figyelhető meg a déli szomszédságban is, ahol az EBB számára az általános működési környezet továbbra is kihívást jelent, részben a politikai instabilitás, a növekvő államadósság és egyes országok költségvetési mozgásterének csökkenése miatt. Az EBB nehezítő tényezőként a projektgazdák elégtelen kapacitását és képességét is említi.

Aláírások szempontjából a legmagasabb felhasználási arányt Közép-Ázsiában és a keleti szomszédságban rögzítették.

3. táblázat: Az EBB 2019-ben, a külső hitelezési megbízatás hatálya alá tartozó régiókban aláírt, uniós garanciával fedezett finanszírozási műveleteinek ágazatok szerinti megoszlása

Ami konkrétan az ERI magánszektorbeli hitelezési megbízatást illeti, az EBB felhasználási aránya (nettó aláírások alapján) 2019 végére elérte a 47 %-ot.

Ami a külső hitelezési megbízatás keretében végzett műveletek ágazatonkénti megoszlását illeti 2019-ben, az összes aláírás 33 %-ával a közlekedési ágazat áll az első helyen. A külső hitelezési megbízatás keretében végzett műveletek többsége infrastrukturális beruházásokból áll, amelyek főként a közlekedési, az energetikai és a vízügyi/szennyvízkezelési ágazatban valósulnak meg.

3.3.AZ EBB-MŰVELETEK HATÁSA ÉS HOZZÁADOTT ÉRTÉKE

2019. szeptember 13-i értékelésében a Bizottság átfogó elemzést végzett a külső hitelezési megbízatás EBB általi végrehajtásának hatásáról és hozzáadott értékéről. Az alábbi bekezdések az EBB saját, az EBB eredménymérési eszköze szerint értékelt műveletei hatásának értékelését tartalmazzák.